Dubain prinsessaa auttanut Tiina Jauhiainen: "Minulle kerrottiin, että aivoni ammutaan pihalle"

Prinsessa Latifa (vas.) ja Tiina Jauhiainen lähtivät pakomatkalle Dubaista. Kuvakaappaus Detained in Dubai -sivustolta

Jukka-Pekka Räsänen, Jerri Koskinen

Kansalaisjärjestö Detained in Dubai järjesti torstaina Lontoossa tiedotustilaisuuden Dubain prinsessan, sheikha Latifa Al-Maktoumin katoamiseen liittyen. Prinsessan kanssa pakoa Dubaista yritti myös iisalmelainen Tiina Jauhiainen,joka kuitenkin palautettiin sittemmin Suomeen. Sheikha Latifa on edelleen kateissa.

– Tulin kameroiden eteen Latifan vuoksi ja toivon kaikkien tekevän voitavansa pelastaakseen hänet, Jauhiainen kertoi tiedotustilaisuudessa.

– Voisin riskeerata henkeni Latifan puolesta. Hän on minulle kuin perhe, hän jatkoi.

Jauhiaisen mukaan häntä varoitettiin, että Latifan isä, sheikki Mohammed on eräs maailman mahtavimmista miehistä ja voi löytää ihmisen mistä vain ja tuoda takaisin Dubaihin.

Jauhiainen on aiemmin kertonut olleensa huolissaan, koska vapauttamisen yhteydessä häntä varoitettiin, että hän ei ole turvassa Suomessakaan, jos hän kertoo tapahtumista. Torstaina järjestetyssä tilaisuudessa hän kertoi saaneensa vapauttamisensa jälkeen uhkaussoittoja, mikäli hän kertoisi aiheesta medialle.

Iisalmelaislähtöinen Jauhiainen muutti Lontooseen vuonna 1997 ja Dubaihin vuonna 2001. Vuonna 2010 hän tutustui sheikha Latifaan,ja heistä tuli hyvät ystävät. Suomalainen on toiminut myös prinsessan personal trainerina.

Jauhiainen kertoi, että kului vuosia, ennen kuin he olivat prinsessan kanssa niin läheisiä ystäviä, että tämä uskalsi avautua hänelle. Tuolloin prinsessa oli kertonut muun muassa omasta vankeudestaan, sekä siskonsa paosta Iso-Britanniaan, ja siitä kuinka tämä oli siepattu takaisin Dubaihin.

Sittemmin prinsessa oli kertonut Jauhiaiselle omasta halustaan paeta maasta.

Jauhiainen ja ranskalais-yhdysvaltalainen Hervé Jaubert yrittivät auttaa prinsessa Latifa Al-Maktoumia pakenemaan Yhdysvaltoihin aiemmin tänä talvena. Helmikuun lopulla laivalla alkanut pakomatka tyssäsi kuitenkin maaliskuun alussa Intian edustalla.

Jauhiaisen mukaan heidän alukseensa tuli kansainvälisellä merialueella Intian ja Yhdistyneiden arabiemiirikuntien sotilaita. Pidättämässä oli useita lentokoneita, veneitä ja helikoptereita.

Jauhiainen on kuvaillut hetkeä elämänsä pelottavimmaksi.

– Minulle kerrottiin, että aivoni ammutaan pihalle, hän kertasi tapahtumia torstaina.

Hervé Jaubert kertoi tiedotustilaisuudessa luulleen itsekin loppunsa koittaneen.

– Luulin, että kuolen, joten etsin sopivaa kohtaa, jossa voisin hypätä veteen, hän paljasti.

Muutaman päivän kuluttua sieppauksesta Jaubert kuitenkin ymmärsi, että tapauksen herättämä mediahuomio on ongelma heidän sieppaajilleen.

– Se todennäköisesti pelasti meidät, Jaubert uskoo.

Jauhiainen ja Jaubert vapautettiin parin viikon jälkeen.

– En voinut uskoa olevani vapaa ennen kuin olin lentokoneessa kotia kohti, Jauhiainen muistelee.

Hän ei ole nähnyt prinsessaa laivalla tapahtuneen kaappauksen jälkeen.

Sheikha Latifan etsinnät ovat jatkuneet jo kuukauden. Detained in Dubai järjestö sanoo valmistelevansa useita toimia kaikkien kolmen henkilön puolesta.

– Valmistelemme esimerkiksi siviili- ja rikosoikeudenkäyntiä ja aktiivista kampanjointia Latifan vapauttamiseksi, Detained in Dubain johtaja Radha Stirling kertoo.

Detained in Dubai -järjestö katsoo, että kansainvälisillä vesillä tapahtunut hyökkäys rikkoo useita lakeja ja sopimuksia, joista sekä Intian että Yhdistyneiden Arabiemiraattien on oltava vastuussa.

Jaubert huomautti tiedotustilaisuudessa prinsessan halunneen paeta omasta tahdostaan, sillä hän koki olevansa kahlittuna Dubaissa.

– Latifa kertoi paistavansa mieluummin hampurilaisia Yhdysvalloissa kuin jatkaisi elämistä rikkaana Arabiemiraateissa.

Latifa oli kertonut muun muassa sisarensa olevan jatkuvasti huumattuna ja valvonnan alaisena. Detained in Dubaille aiemmin lähettämällään videolla hän oli esittänyt rajuja syytöksiä isänsä toimista. Hän halusi, että video julkaistaan, mikäli hän sattuisi yllättäen katoamaan tai kuolemaan.